Serge Blanco

Serge Blanco Darrigrand (Caracas, Venezuela, 1958ko abuztuaren 31) lapurtar errugbilari ohia da, atzelari postuan aritzen zena. Biarritz Olympiqueko jokalaria izan zen 1974–1992 bitartean, eta 93 partida jokatu zituen Frantziako selekzioarekin 1980etik 1991ra, horietatik 17 kapitain moduan. Hamaika urtez parte hartu zuen Bost Nazioen Txapelketan, eta baita 1987ko eta 1991ko Munduko Errugbi Txapelketetan ere. Inoizko euskal errugbilaririk onena izan zen, eta Errugbiaren Pelé zuria ezizena eman zitzaion. 

Erretiratu ondoren, ostalaritzari eta osasunari lotutako enpresaburu izateaz gain, kirol karguak izan zituen: Biarritz Olympiqueko presidente 1995-1998 eta 2008-2015 bitartean, eta Ligue nationale de rugbyko ("Errugbiko liga nazionala") lehendakari 1998tik 2008ra.

 Bizitza 
Serge Blanco Caracasen jaio zen 1958ko abuztuaren 31n, aita, Pedro Blanco, venezuelarra eta ama, Odette Darrigrand, biarriztarra zituela. Bi urte zituelarik, aita hil zitzaion, eta ama-semeak Biarritzera joan  ziren; hor bizi harez geroztik. Gaztetxotik hasi zen errugbian, Biarritz Olympiqueren eskolan. Michel Zelaiak, Frantziako kapitain ohiak, lagundu zion lehen urratsak ematen. Kadete, junior eta senior mailetan ere harekin ikasi zuen.

1974an egin zuen debuta Biarritz Olympiquerekin, eta ez zuen inoiz taldea utzi, bera kontratatzen saiatu ziren klubak asko izan baziren ere. Errugbilari ezohiko eta miresgarria izan zen. Lasterraldi luze bezain indartsuak egin ohi zituen, eta entsegu ikusgarriak. Biarritzekin 311 partidatan jokatu zuen, 111 entsegu egin eta 1.207 puntu erdietsi. Nekaezina zen zelaian, eta sena eta talentua zituen ardatz. Bestetik, bat-bateko jokoa eta irekia zituen gustuko. 

Frantziako selekzioarekin 1980ko azaroaren 8an jokatu zuen lehenbiziko partida, Pretorian, Hegoafrikaren aurkaHegoafrika 37 eta 15 nagusitu zen. eta, harrezkero, 12 urtean jantzi zuen Frantziako elastikoa. Selekzioarekin marka guztiak hautsi zituen: 93 partidatan izan zen internazionala ofizialki, 38 entsegu egin zituen eta 16 aldiz izan zen kapitaina. Mundu osoan ezagutu zituzten haren dohain ikaragarriak. Urte horietan, Frantziak sei aldiz irabazi zuen Bost Nazioen Txapelketa, eta 1987ko Munduko Errugbi Txapelketaren finalera iritsi zen, Australiaren kontrako finalerdian, luzapenean, Blancok berak lortutako entsegu bati esker.  

Azken partida ofiziala Frantziako Barbariansekin jokatu zuen, 1992ko urriaren 31n, Hegoafrikaren aurka. Orduko, talasoterapia gune bat irekia zuen Hendaiako Sokoburu eremuan, eta Quinze - Serge Blanco arropa linea sortua. Enpresaburu jarduerak kirol karguekin tartekatu zituen: Biarritz Olympiqueko presidentea 1995etik 1998ra, Ligue nationale de rugbyko presidentea 1998tik 2008ra, eta Biarritz Olympiqueko presidentea, berriz, 2008tik 2015era; Biarritz eta Baiona taldeak bat egiteko proiektuak porrot egin zuelarik eman zuen dimisioa.

 Palmaresa 
 Biarritz Olympique 
 Frantziako errugbi txapelketa
 bigarrena: 1991-1992
 Yves du Manoir errugbi txapelketa
 bigarrena: 1989

 Frantziako selekzioa 
 Bost Nazioen Txapelketa 
 irabazlea: 1981, 1983Irlandarekin berdindua., 1986Eskoziarekin berdindua., 1987, 1988Galesekin berdindua., 1989
 Slam Nagusia: 1981, 1987
 Munduko Errugbi Txapelketa
 bigarrena: 1987

 Oharrak 

 Erreferentziak 

 Kanpo estekak 
  Serge Blancoren biografia, rugbyhalloffame.com 

Kategoria:Hendaiarrak
Kategoria:Lapurdiko errugbilariak
Kategoria:Biarritz Olympiqueko errugbilariak
Kategoria:Euskal venezuelarrak
Kategoria:Euskal frantziarrak
Kategoria:Ohorezko Legioko zaldunak
Kategoria:Euskal Herriko errugbilariak